Acțiune introdusă la 16 iunie 2023 – Dakem/Comisia
(Cauza T-341/23)
Limba de procedură: engleza
Părțile
Reclamantă: Dakem (Courbevoie, Franța) (reprezentanți: K. Van Maldegem și P. Sellar, avocați)
Pârâtă: Comisia Europeană
Concluziile
Reclamanta solicită Tribunalului:
anularea Deciziei de punere în aplicare (UE) 2023/686 a Comisiei din 24 martie 2023 privind neacordarea unei autorizații a Uniunii pentru produsul biocid unic „Insecticide Textile Contact”1 ;
obligarea pârâtei la plata cheltuielilor de judecată.
Motivele și principalele argumente
În susținerea acțiunii, reclamanta invocă trei motive.
1.    Primul motiv este întemeiat pe o eroare vădită de apreciere și pe încălcarea Regulamentului (UE) nr. 528/20121 .
–    Se susține că pârâta a săvârșit o eroare vădită de apreciere și a încălcat articolul 19 alineatul (1) litera (b) coroborat cu punctul 8 litera (a) din anexa VI la Regulamentul (UE) nr. 528/2012, întrucât nu a luat în considerare factori relevanți, și anume rezultatele unui studiu de biodegradabilitate care aveau un impact asupra evaluării riscurilor de mediu și o evaluare a riscurilor de mediu revizuită furnizată de reclamantă după ce autoritatea competentă responsabilă de evaluare nu a reușit prima sa verificare a conformității evaluării.
Al doilea motiv este întemeiat pe încălcarea principiului statului de drept: principiul nediscriminării.
–    În evaluarea fezabilității unei măsuri propuse de atenuare a riscurilor, pârâta nu a acordat produsului reclamantei același tratament precum cel acordat altor produse în situații comparabile, fără vreo justificare obiectivă, ceea ce încalcă principiul nediscriminării.
Al treilea motiv este întemeiat pe încălcarea principiului statului de drept: principiul bunei administrări.
Pârâta a încălcat principiul bunei administrări întrucât nu a acționat cu diligență în îndeplinirea obligațiilor sale de a o asista pe reclamantă, o întreprindere mică și mijlocie, în asigurarea deplinei conformități cu cerințele articolului 19 din Regulamentul (UE) nr. 528/2012. Se susține că încălcarea principiului bunei administrări a avut loc în patru moduri:
reclamantei nu i s-a permis să prezinte și să depună date pentru a detalia evaluarea riscurilor de mediu după eșecul primei verificări a conformității;
autoritatea competentă responsabilă de evaluare nu a dat curs cererii reclamantei de a lua în considerare rezultatele studiului de biodegradabilitate în evaluarea riscurilor de mediu;
reclamantei nu i s-a dat o posibilitate efectivă de a răspunde la schimbarea valorii utilizate pentru fracțiunea levigabilă în evaluarea sănătății umane; și
reclamantei nu i s-a dat posibilitatea de a prezenta un studiu specific produsului privind absorbția cutanată.
____________
1 JO 2023, L 90, p. 42.
1 Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO 2012, L 167, p. 1).